Diari Oficial de la Generalitat Valenciana


Sumari del DOGV 5696, del 05-02-2008 (2008/1320)

ORDE de 21 de gener de 2008, de la Conselleria d'Agricultura, Pesca i Alimentació, per la qual es regulen les bases de les ajudes agroambientals i per al període 2008-2013.
----------------------------------------------------------------------------------------------------------------------------------------------------------------------------

### Dades del document

Número de DOGV
:   5696

Data del DOGV
:   05-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1320


Data del document
:   21-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * agrupació d'explotacions
    * desenvolupament rural
    * aigua estancada
    * agricultora
    * agres
    * viticultura
    * vinya
    * suport econòmic
    * espècie protegida
    * cultiu en terrasses
    * municipi
    * agricultura biològica
    * fruticultura
    * arròs
    * erosió
    * cultiu d'hortalisses
    * fruit de corfa
    * oví
    * cultiu de secà
    * oleïcultura
    * ajuda a l'agricultura
    * aliment per al bestiar
    * cultiu farratger
    * agricultor
    * jove agricultor
    * protecció del paisatge
    * ajuda pública

ORDE de 21 de gener de 2008, de la Conselleria d'Agricultura, Pesca i Alimentació, per la qual es regulen les bases de les ajudes agroambientals i per al període 2008-2013. [2008/1320]  
En el Reglament (CE) núm. 1698/2005, del Consell, de 20 de setembre de 2005, sobre l'ajuda al desenvolupament rural a través del Fons Europeu Agrícola de Desenvolupament Rural (FEADER), s'establix el marc d'aplicació de les ajudes comunitàries en favor d'un desenvolupament rural sostenible.   
En el Reglament (CE) núm. 1974/2006, de la Comissió, de 15 de desembre de 2006, s'establixen les disposicions d'aplicació del Reglament (CE) núm. 1698/2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER).  
En el Reglament (CE) núm. 1975/2006, de la Comissió, de 7 de desembre de 2006, s'establixen disposicions d'aplicació del Reglament (CE) núm. 1698/2005, del Consell, pel que fa a l'aplicació dels procediments de control i la condicionalitat en relació amb les mesures d'ajuda al desenvolupament rural.  
En l'article 77 de la Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, es creava l'Agència Valenciana de Foment i Garantia Agrària com a entitat autònoma, i se li atribuïa, com a finalitat pròpia, l'execució de les polítiques de foment del sector agrari, i, especialment, la gestió àgil, eficaç i eficient de les línies d'ajuda establides en el marc d'estes polítiques. Així mateix, l'Agència garantix l'aplicació, amb totes les seues exigències d'organització i funcionament dels requisits establits pels reglaments europeus, dels fons esmentats adés per al desenvolupament de les funcions d'organisme pagador de les ajudes comunitàries en què la Generalitat tinga la competència de gestió, resolució i pagament.  
En el Decret 124/2006, de 8 de setembre, del Consell, es va designar l'Agència Valenciana de Foment i Garantia Agrària com a organisme pagador de les despeses corresponents a la política agrària comuna a la Comunitat Valenciana, i s'establia la seua organització i funcionament.  
Esta orde es dicta a l'empara de la normativa mencionada i respectant els requisits establits en la Llei 38/2003, de 17 de novembre, General de Subvencions, com també en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
Les subvencions que es regulen en esta orde estan incloses en el document de programació (Programa de Desenvolupament Rural de la Comunitat Valenciana 2007/2013), com a pla estratègic, elaborat per la conselleria d'Agricultura, Pesca i Alimentació, i pendent d'aprovació per la Comissió de la Unió Europea.  
Les subvencions regulades en esta orde han de contribuir a la consecució de diversos objectius agroambientals, com ara:  
- Reducció de la contaminació de les aigües per ús de fertilitzants nitrogenats i fitosanitaris.  
- Millora del contingut de matèria orgànica del sòl i de la seua estructura.  
- Manteniment i recuperació de la biodiversitat.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 del text refós de la Llei d'Hisenda Pública de la Generalitat,   
ORDENE  
Article 1. Objecte i àmbit d'aplicació  
1. Esta orde té com a objecte establir les bases reguladores d'ajudes agroambientals a la Comunitat Valenciana durant el període 2008-2013. Les ajudes es concediran als titulars d'explotacions agràries localitzades a la Comunitat Valenciana que subscriguen de forma voluntària algun dels compromisos agroambientals que es descriuen en l'annex I d'esta orde.  
2. A la Comunitat Valenciana, l'àmbit d'aplicació del règim d'ajudes agroambientals serà tot el seu territori, excepte en lluita contra l'erosió i el manteniment del paisatge amb cultius llenyosos en pendents i terrasses, que s'aplicarà a les explotacions agràries localitzades als municipis que s'especifiquen en l'annex II amb parcel·les els pendents de les quals siguen superiors al 8 per cent o en terrasses. Esta disposició s'aplicarà als beneficiaris previstos en l'article 4 les explotacions o les instal·lacions dels quals es troben, majoritàriament, al territori de la Comunitat Valenciana.  
Article 2. Definicions  
A l'efecte d'esta orde, s'entendrà per:  
a) Agricultor: tota persona física o jurídica o grup de persones físiques o jurídiques, amb independència de la forma jurídica de l'agrupació o dels seus membres, que siguen titulars d'explotacions agràries i que exercisquen una activitat agrària.  
b) Animal determinat: l'animal que complix totes les condicions establides en les normes per a la concessió de l'ajuda.  
c) Activitat agrària: conjunt de treballs que es requerixen per a l'obtenció de productes agrícoles, ramaders i forestals.  
d) Càrrega ramadera: el nombre d'unitats de bestiar major (UBM) que suporta de mitjana anualment una hectàrea de superfície agrària de l'explotació amb aprofitament ramader. La unitat de mesura serà la de bestiar major (UBM), segons la taula de conversió següent:  
1r. Vaques i altres animals de l'espècie bovina de més de dos anys i èquids de més de sis mesos: 1,0 UBM.  
2n. Animals de l'espècie bovina de sis mesos a dos anys: 0,6 UBM.  
3r. Ovelles i cabres: 0,15 UBM.  
e) Condicionalitat: els requisits legals de gestió i les bones condicions agràries i mediambientals d'acord amb els articles 4 i 5 del Reglament (CE) núm. 1782/2003. El Decret 91/2006, de 23 de juny, del Consell, regula l'aplicació de la condicionalitat en l'àmbit de la Comunitat Valenciana.  
f) Explotació agrària: el conjunt de béns i drets organitzats empresarialment pel seu titular en l'exercici de l'activitat agrària, primordialment amb fins de mercat, i que constituïx per si mateixa una unitat tecnicoeconòmica.   
Així mateix, tindran la mateixa consideració d'explotació agrària els aprofitaments en comú per mitjà d'ordenança de pastures o reglamentació d'utilització gestionats per entitats públiques.  
g) Parcel·la SIGPAC: la superfície contínua del terreny amb una referència alfanumèrica única representada gràficament en el Sistema d'Informació Geogràfic de Parcel·les Agrícoles (SIGPAC).  
h) Prat artificial: cultiu constituït fonamentalment per gramínies i lleguminoses per a l'alimentació del bestiar en què es realitzen faenes culturals de manteniment.  
i) Prat natural: terreny amb coberta herbàcia natural (no sembrada) que es pot aprofitar directament pel bestiar o per mètodes mixtos (directament, farratge, ensitjament d'herba) durant un període indefinit d'anys.  
j) Races autòctones en perill d'extinció: races el nombre de femelles reproductores de les quals siga inferior al previst en l'annex IV del Reglament (CE) núm. 1974/2006.  
k) Recinte SIGPAC: cada una de les superfícies contínues dins d'una parcel·la amb un ús agrícola únic dels definits en el SIGPAC, tal com es regula en l'article 4 del Reial Decret 2183/2004.   
l) Sol·licitud de pagament anual: la sol·licitud anual que conté la definició dels elements que donen dret al pagament de l'ajuda corresponent a una campanya determinada.  
m) Sol·licitud inicial d'ajudes: la sol·licitud per a participar en el règim de les ajudes agroambientals del Programa de Desenvolupament Rural de la Comunitat Valenciana del període de programació 2008-2013.  
n) Superfície determinada: superfície que complix totes les condicions establides en les normes per a la concessió de l'ajuda.  
o) Superfície farratgera elegible: les parcel·les amb praderies naturals i praderies artificials en què l'aprofitament farratger es realitze per mitjà de pasturatge o sega, que suporten alguna acció de conservació, manteniment i millora i sobre les quals eventualment poden realitzar-se esmenes orgàniques, calcàries o magnèsiques.  
p) Titular de l'explotació: la persona física o jurídica o l'agrupació de productors que exercix l'activitat agrària organitzant els béns i drets integrants de l'explotació amb criteris empresarials i assumint els riscos i les responsabilitats civil, social i fiscal que puguen derivar-se de la gestió de l'explotació.  
q) UMCA: unitat mínima de cultiu agroambiental que és la referència per a determinar la superfície agroambiental a partir de la qual els costos totals unitaris tendixen a disminuir a mesura que creix el nombre d'hectàrees de superfície agrària útil. A la Comunitat Valenciana, la UMCA serà de 20 hectàrees per a totes les mesures regulades en esta orde.  
Article 3. Mesures subvencionables  
Podran ser objecte d'ajudes les mesures agroambientals que es descriuen en l'annex I d'esta orde i que es troben compreses entre les següents:  
- Agricultura ecològica.  
- Cultiu sostenible de l'arròs en aiguamolls.  
- Producció integrada: vinya i cítrics.  
- Lluita contra l'erosió i manteniment del paisatge amb cultius llenyosos en pendents i terrasses.  
- Manteniment de races autòctones pures en perill d'extinció: ajudes al manteniment de la raça ovina guirra.  
Article 4. Beneficiaris  
Seran beneficiaris els titulars d'explotacions agràries situades a la Comunitat Valenciana, en l'àmbit d'aplicació de cada una de les mesures, que es comprometen a realitzar per un període almenys de cinc anys, en tot o en part de l'explotació, els compromisos que s'establixen en l'annex I d'esta disposició per a cada una de les mesures.  
Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.  
Article 5. Requisits  
Agricultura Ecològica  
Inscripció del titular de l'explotació en el Comité d'Agricultura Ecològica de la Comunitat Valenciana durant el període de compromisos.  
Dedicar una superfície mínima de cultiu ecològic establida en:   
- Cultius herbacis: 2 ha  
- Arròs: 0,3 ha  
- Oliverar, vinya, fruits de corfa (fruites seques): 1 ha  
-Fruiters de secà i de regadiu, cítrics: 0,5 ha  
- Hortalisses: 0,3 ha.  
- Prat natural i/o prat artificial: 5 ha  
Les superfícies de vinya han de ser legals i estar inscrites en el Registre Vitícola de la Comunitat Valenciana.  
Els titulars que sol·liciten superfícies de prat natural i/o prat artificial hauran de complir els següents límits de càrrega ramadera en la seua explotació:  
- Càrrega ramadera mínima: 0,2 UBM per hectàrea  
- Càrrega ramadera màxima: 1 UBM per hectàrea  
En les superfícies de les parcel·les dedicades a praderies naturals i praderies artificials, l'aprofitament farratger haurà de realitzar-se per mitjà de pasturatge o sega, han de suportar alguna acció de conservació, manteniment i millora i eventualment podran realitzar esmenes orgàniques, calcàries o magnèsiques. Concretament, s'acceptaran els recintes amb un ús SIGPAC terra llaurable (TL) i pastures (PS) i praderies (PR).  
No seran objecte d'ajuda les superfícies de pastura arbrada i pastura arbustiva, ni aquelles sobre les quals no es faça cap faena de cura, millora o manteniment del sòl i de la seua fertilitat, encara que estes superfícies es podran tindre en compte per al càlcul de la càrrega ramadera. Tampoc tindran dret a les ajudes les superfícies cultivades amb plançons que no hagen entrat en producció.  
Cultiu sostenible de l'arròs en aiguamolls  
La superfície mínima de cultiu serà de 0,3 ha d'arròs.  
Producció integrada  
Inscripció del titular de l'explotació en el Registre de Producció Integrada de la Comunitat Valenciana.  
Dedicar una superfície mínima de cultiu de producció integrada establida segons cultius en:   
Vinya de vinificació: 0,5 ha  
Vinya de taula: 1 ha  
Cítrics: 0,5 ha  
Les superfícies de vinya han de ser legals i estar inscrites en el Registre Vitícola de la Comunitat Valenciana.  
No tindran dret a les ajudes les superfícies cultivades amb plançons que no hagen entrat en producció.  
Lluita contra l'erosió i manteniment del paisatge amb cultius llenyosos en pendents o terrasses  
Dedicar una superfície mínima de cultiu establida segons cultius en:  
Avellaner: 0,3 ha  
Cirere: 0,3 ha  
Ametler: 0,3 ha  
Garrofera: 0,3 ha  
- Les parcel·les han de tindre un pendent superior al 8 per cent o estar cultivades en terrasses.   
Manteniment de races pures en perill d'extinció: raça ovina guirra  
Pertànyer a una associació ramadera els fins de la qual siguen la millora i conservació d'esta raça.  
El nombre mínim d'animals reproductors de la raça ovina guirra per a poder sol·licitar les ajudes s'establix en 30.  
S'hauran de complir els següents límits de càrrega ramadera en l'explotació:   
- Càrrega ramadera mínima: 0,2 UBM per hectàrea.  
- Càrrega ramadera màxima: 1,4 UBM per hectàrea.  
Article 6. Compromisos dels beneficiaris  
Els beneficiaris hauran de complir els compromisos corresponents a cada una de les mesures definits en l'annex I en les superfícies sol·licitades. En la mesura "Agricultura ecològica", els compromisos hauran d'aplicar-se en la totalitat de la superfície de l'explotació dedicada a la mateixa orientació productiva (cultiu i/o espècie, i varietats per a cítrics).  
Així mateix, hauran de complir en tota l'explotació els requisits legals de gestió i les bones condicions agràries i mediambientals previstes en els annexos III i IV del Reglament (CE) núm. 1782/2003, definides en els annexos I i II del Decret 91/2006, de 23 de juny, del Consell, sobre aplicació de la condicionalitat en relació amb les ajudes directes en el marc de la política agrícola comuna en l'àmbit de la Comunitat Valenciana, i els requisits en relació amb la utilització d'adobs i productes fitosanitaris i altres requisits obligatoris pertinents establits en la legislació nacional.  
L'òrgan gestor podrà autoritzar transformacions i adaptacions d'estos compromisos, sempre que s'ajusten al que s'establix en l'article 27, apartats 11 i 12, del Reglament (CE) 1974/2006, de la Comissió.  
Durant la vigència d'un compromís no podran intercanviar-se les parcel·les per les quals es perceba ajuda, excepte en el cas de cultius sotmesos a rotació.  
En el cas que el beneficiari no puga continuar assumint els compromisos subscrits perquè la seua explotació és objecte d'una operació de concentració parcel·lària o d'altres intervencions d'ordenació territorial públiques o aprovades per les autoritats competents, es podran adaptar els compromisos a la nova situació de l'explotació sempre que es justifique adequadament. Si l'adaptació resulta impossible, el compromís es donarà per finalitzat sense que s'exigisca cap reembossament pel període de compromís transcorregut, sempre que les actuacions ressenyades siguen posteriors a la data de sol·licitud d'ajuda.  
Article 7. Incompatibilitats  
El règim d'incompatibilitats entre les diferents mesures agroambientals, d'acord amb el Reglament (CE) núm. 1698/2005, del Consell, de 20 de setembre de 2005, serà:  
La mesura «Agricultura ecològica» serà incompatible amb la de «Cultiu sostenible de l'arròs en aiguamolls» i amb «Producció integrada» del mateix cultiu.  
Totes les ajudes agroambientals són incompatibles amb les ajudes per cessament anticipat de l'activitat agrària.  
Les actuacions objecte de les ajudes agroambientals seran incompatibles amb altres règims d'ajuda que tinguen la mateixa finalitat.  
Article 8. Sol·licituds  
Per mitjà d'una resolució del director de l'Agència Valenciana de Foment i Garantia Agrària, es realitzarà la convocatòria pública de les ajudes regulades en esta orde. La resolució es publicarà en el Diari Oficial de la Comunitat Valenciana.  
Els interessats sol·licitaran el primer any la seua inclusió en el règim d'ajudes del programa. La resta d'anualitats hauran de sol·licitar el pagament anual per a tindre dret al pagament de l'ajuda de la superfície compromesa.  
Les sol·licituds es presentaran en la forma i el termini que es determinen en la convocatòria corresponent, d'acord amb el model de sol·licitud que s'hi detalle.  
En la convocatòria es determinarà, així mateix, el termini per a poder presentar modificacions a la sol·licitud.  
En cas de no presentar la sol·licitud de pagament anual en alguna de les anualitats, i si durant eixe període s'han continuat complint els compromisos, condicionat a la seua verificació, el titular continuarà en el programa, i no percebrà les ajudes corresponents a eixe any.  
El beneficiari haurà de comunicar a l'òrgan concedent, en la sol·licitud d'ajuda, així com en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
Article 9. Ampliació de compromisos  
Cada titular d'explotació només podrà ser titular d'un únic expedient de sol·licitud d'ajuda en cada una de les mesures agroambientals.  
Cada any es regularà la possible ampliació de compromisos en l'orde de convocatòria.   
Article 10. Sol·licituds de canvi de titularitat de l'expedient  
1. Si durant el període de vigència del compromís el beneficiari traspassa totalment o parcialment la seua explotació a una altra persona, esta podrà assumir el compromís durant el període que quede per complir. Si no se subroga el compromís, el beneficiari estarà obligat a reembossar les ajudes percebudes més els interessos legalment establits.  
2. El termini per a comunicar per part del beneficiari el canvi de titularitat, així com la sol·licitud del nou titular, serà l'indicat en la convocatòria anual. Els canvis motivats per causes de força major podran realitzar-se en el termini dels deu dies hàbils següents a la data en què el beneficiari o el seu drethavent estiga en condicions de fer-ho.  
3. En la sol·licitud hauran de figurar les dades del nou titular i els de l'anterior titular juntament amb la conformitat que dóna traspàs al total o a part de l'explotació. La sol·licitud haurà d'estar signada pels dos titulars. En cas de defunció de l'anterior titular, la sol·licitud anirà acompanyada del certificat de defunció.  
4. En el cas d'un nou titular sense compromís anterior, se subrogarà en els compromisos adquirits pel titular anterior i pel temps restant. Així mateix, haurà d'adjuntar a la sol·licitud la documentació acreditativa de la seua identitat i la resta de documentació necessària especificada en l'orde de convocatòria.  
5. Per a poder ser beneficiari de les ajudes, el nou titular haurà de complir els requisits i compromisos establits en els articles 5 i 6 d'esta orde.  
Article 11. Quantia de les ajudes  
Els titulars d'explotació que sol·liciten les ajudes agroambientals i complisquen els requisits i compromisos adquirits per a cada una de les mesures agroambientals podran ser beneficiaris de les primes que s'especifiquen en l'annex I d'esta orde per a cada una de les mesures.  
Estos imports estaran modulats en funció de la unitat mínima de cultiu agroambiental (UMCA):  
a) Quan la superfície en hectàrees per a cada mesura siga igual o menor al doble del valor de l'UMCA, els imports màxims de les primes per hectàrea per a cada mesura i/o submesura serà el cent per cent de la prima establida en l'annex I.  
b) Per a la superfície en hectàrees compresa entre el doble i el quàdruple del valor de l'UMCA, els imports màxims de les primes seran del 60%.  
c) Per a la superfície que excedisca del quàdruple del valor de l'UMCA, l'import màxim de la prima serà del 30%.  
En el cas que el titular de l'expedient siga una cooperativa i que la superfície de cada un dels socis no supere el doble del valor de l'UMCA, es podrà sol·licitar l'exempció de l'aplicació de la modulació per este concepte.  
Article 12. Criteris de prioritat  
La concessió de les subvencions previstes en esta orde es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions.  
Per a l'atorgament de les subvencions regulades en esta orde, en el cas que les peticions presentades excedisquen del crèdit disponible, se seguiran els criteris de prioritat, per orde decreixent, que a continuació s'establixen.  
1. Titulars d'explotacions agràries de cultiu en comú.  
2. Explotacions amb producció agrària ecològica registrades en el Comité d'Agricultura Ecològica de la Comunitat Valenciana i que comercialitzen els seus productes com a ecològics.  
3. Explotacions localitzades en zones de muntanya i/o en zones desfavorides diferents de les de muntanya, a l'efecte de la mesura d'indemnització compensatòria.  
4. Titulars d'explotacions agràries prioritàries.  
5. Titular de l'explotació jove.  
6. Titular de l'explotació dona.  
En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, abans de la publicació d'esta orde, un percentatge major de treballadors discapacitats en relació amb les seues plantilles respectives, o que es comprometen a contractar un percentatge més gran de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat, s'atendran per orde cronològic a partir de la data de registre d'entrada.  
Article 13. Règim de controls  
1. L'òrgan gestor controlarà les sol·licituds inicials de participació en el règim d'ajudes, així com les successives sol·licituds de pagament anual, de manera que es garantisca la verificació del compliment de tots els criteris d'admissibilitat establits per la normativa comunitària i per la legislació nacional i autonòmica. Les verificacions es realitzaran per mitjà de controls administratius, com també per mitjà de controls sobre el terreny.  
2. Els controls administratius consistiran, d'una banda, en la comprovació de les dades consignades en la sol·licitud de l'ajuda, així com l'adequació d'estos amb els que es troben en poder de l'administració pública, i d'una altra del respecte a la normativa comunitària i estatal vigent, especialment allò que s'establix en el Reglament (CE) núm. 1975/2006 i en el Reglament (CE) núm. 796/2004, de la Comissió.  
3. El Comité d'Agricultura Ecològica proporcionarà informàticament a l'òrgan gestor la relació de titulars d'explotacions inscrites en el registre corresponent als quals se'ls ha emés certificat final de la campanya, amb la identificació SIGPAC de les parcel·les, la superfície de cultiu, l'espècie i, si és el cas, varietat certificada i la producció obtinguda. Esta informació es contrastarà amb les ajudes sol·licitades.  
4. El Registre de Producció Integrada de la Comunitat Valenciana, amb la informació rebuda de les entitats de certificació i control, proporcionarà informàticament a l'òrgan gestor la relació de titulars d'explotacions inscrites en el registre corresponent als quals se'ls ha emés certificat final de la campanya, amb la identificació SIGPAC de les parcel·les, la superfície de cultiu, l'espècie i, si és el cas, varietat certificada i la producció obtinguda. Esta informació es contrastarà amb les ajudes sol·licitades  
5. En qualsevol fase de la tramitació de l'expedient es podrà demanar la documentació relativa a la titularitat de les parcel·les.  
6. Els controls sobre el terreny s'efectuaran respectant els principis generals recollits en l'article 14 del Reglament (CE) núm. 1975/2006 i seguint el pla de controls establit per la conselleria d'Agricultura, Pesca i Alimentació, així com qualsevol altra actuació en eixe sentit que es trobe oportuna.  
7. En els controls sobre el terreny, els titulars facilitaran els corresponents quaderns d'explotació actualitzats, així com tots els documents o proves que permeten controlar els diferents compromisos i obligacions del beneficiari.  
Article 14. Control de les superfícies o caps declarats: reduccions i exclusions  
S'aplicaran les reduccions i exclusions previstes en els articles 16 i 17 del Reglament (CE) núm. 1975/2006.  
A este efecte, es considerarà com a grup de cultius les superfícies declarades per un beneficiari a qui s'aplique el mateix percentatge d'ajuda.  
Quan es comprove que la superfície determinada després dels controls és superior a la declarada en una sol·licitud d'ajuda, serà la superfície declarada la que es tindrà en compte per al càlcul de l'import de l'ajuda.  
Quan es comprove que la superfície declarada per a un grup de cultiu en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control.  
En este supòsit, llevat de casos de força major, l'import es reduirà el doble de la diferència constatada, si és superior al 3% o a 2 ha i no supera el 20% de la superfície determinada per a este grup.  
Si la diferència comprovada supera el 20% de la superfície determinada, no es concedirà cap ajuda per superfície en relació amb el grup de cultius en qüestió.  
Quan, respecte de la superfície global determinada inclosa en la sol·licitud, la superfície total declarada sobrepasse la determinada en més d'un 30%, no es procedirà al pagament de l'ajuda agroambiental a què hauria tingut dret el productor l'any civil en qüestió.   
Si la diferència entre la superfície total declarada en la sol·licitud i la superfície determinada és superior al 50%, el productor quedaria exclòs, a més, de nova ajuda fins a un import equivalent a la diferència entre les calculades per a la superfície declarada, d'una banda, i per a la superfície determinada, d'una altra, d'acord amb els punts anteriors. Este import es deduirà de l'ajuda per la qual tingua dret per les sol·licituds que presente durant els tres anys civils següents a aquell en què es descobrisca la declaració excessiva, d'acord amb l'article 16.6 del Reglament (CE) núm. 1975/2006. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.  
En el cas de les produccions ramaderes, s'aplicaran les penalitzacions establides en l'article 17 del Reglament (CE) núm. 1975/2006.   
Quan les diferències detectades en superfície o UBM es deriven d'irregularitats comeses intencionadament, no es procedirà al pagament de l'ajuda en què s'ha detectat la irregularitat a què tinga dret el sol·licitant durant l'anualitat corresponent.  
Article 15. Reduccions i exclusions en cas d'incompliment dels requisits i compromisos de les ajudes  
Caldrà ajustar-se a les disposicions de l'article 18 del Reglament 1975/2006. Concretament:  
1. En el cas que no es complisquen els requisits detallats en l'article 5 es denegarà o s'anul·larà l'ajuda sol·licitada.  
2. D'altra banda, els compromisos per a cada ajuda es classifiquen en bàsics, principals i secundaris en funció de la gravetat, l'abast i la persistència que tinga l'incompliment del compromís corresponent.  
En el cas de no complir un o més dels compromisos de les ajudes detallats en l'annex I, s'actuarà de la manera següent:  
a) Incompliment de compromisos bàsics  
El primer any d'incompliment es descomptarà un 60 per cent de l'import de l'ajuda si s'incomplix un compromís i el 100 per cent de l'ajuda si s'incomplixen dos compromisos o més.  
El segon any d'incompliment es descomptarà el 100 per cent del pagament anual de l'ajuda, si s'incomplix un compromís o més.  
El tercer any i següents es descomptarà el 100 per cent del pagament anual de l'ajuda, s'anul·larà l'expedient i se sol·licitarà el reintegrament de les quantitats percebudes.  
b) Incompliment de compromisos principals  
El primer any d'incompliment es descomptarà un 25 per cent de l'ajuda si s'incomplix un compromís, el 50 per cent si se n'incomplixen dos i el 75 per cent si s'incomplixen tres compromisos o més.  
El segon any d'incompliment es descomptarà un 40 per cent de l'ajuda si s'incomplix un compromís, el 80 per cent si se n'incomplixen dos i el 100 per cent si s'incomplixen tres compromisos o més.  
El tercer any i següents es descomptarà el 100 per cent del pagament anual de l'ajuda, s'anul·larà l'expedient i se sol·licitarà el reintegrament de les quantitats percebudes.  
c) Incompliment de compromisos secundaris  
El primer any d'incompliment es descomptarà un 10 per cent de l'import de l'ajuda per cada compromís incomplit.   
El segon any d'incompliment es descomptarà un 20 per cent de l'import de l'ajuda per cada compromís incomplit.   
El tercer any i següents es descomptarà el 100 per cent del pagament anual, encara que es mantindrà l'expedient en el programa d'ajudes agroambientals.  
3. En cas d'incompliment derivat d'irregularitats comeses intencionadament, el beneficiari quedarà exclòs de la mesura en qüestió durant l'exercici del Feader de què es tracte i durant l'exercici del Feader següent.  
4. Les reduccions i exclusions previstes en el present article s'aplicaran sense perjudici de les altres sancions que establisquen les legislacions nacionals.  
5. Comunicar a l'òrgan concedent, en la sol·licitud d'ajuda, així com en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació feta dels fons percebuts.  
Article 16. Compliment de la condicionalitat: reduccions i exclusions  
Totes les persones que sol·liciten les ajudes previstes en esta rde han de complir la condicionalitat.  
S'entendrà per condicionalitat tant els requisits legals de gestió com les bones condicions agràries i mediambientals previstes en els annexos III i IV del Reglament (CE) núm. 1782/2003, que es concreten en el Reial Decret 2352/2004, en l'àmbit de l'Estat espanyol, i en el Decret 91/2206, en l'àmbit de la Comunitat Valenciana, així com els requisits mínims d'utilització d'adobs i productes fitosanitaris i altres requisits obligatoris pertinents establits en la legislació nacional.  
En cas d'incompliment de la condicionalitat, s'aplicaran reduccions i exclusions d'acord amb el que s'establix en la subsecció II de la secció «Compliment de la condicionalitat» del Reglament (CE) 1975/2006.  
Article 17. Acumulació de reduccions  
En cas d'acumulació de reduccions, s'aplicaran en primer lloc les ocasionades per presentació tardana de les sol·licituds; després, les previstes per sobredeclaracions de superfície i/o UBM; a continuació, les degudes a incompliment de compromisos; i, finalment, els incompliments de la condicionalitat.  
Article 18. Instrucció del procediment  
1. La instrucció del procediment correspon a les direccions territorials de la conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals haja de pronunciar-se la resolució.   
2. L'avaluació de les sol·licituds, d'acord amb els criteris establits en l'article 12 d'esta orde, serà efectuada per l'òrgan col·legiat que es preveu en este apartat i constituït pel cap del Servici de Gestió Agrària Sostenible, el cap de secció i un tècnic de l'esmentat servici.   
3. Després de la valoració de l'expedient tramitat, la proposta de concessió es formularà a l'òrgan concedent per l'òrgan col·legiat a través de l'òrgan instructor.  
Article 19. Resolució de concessió  
La competència per a la resolució de les ajudes regulades en esta orde serà del director/a general amb competències en matèria de foment de la competitivitat de les explotacions agràries i ramaderes i l'increment de la seua sostenibilitat, per delegació de l'Acord de 31 de juliol de 2007, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la conselleria d'Agricultura, Pesca i Alimentació (DOCV núm. 5588, de 30.08.2007).  
El termini màxim per a resoldre i notificar la resolució de les ajudes serà de sis mesos, comptadors a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb les disposicions de l'article 44 de la Llei 30/92, de Règim Jurídic de les Administracions Públiques i del Procediment Administratiu Comú.   
Contra esta resolució procedirà el recurs de reposició davant del director de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
La concessió de l'ajuda queda condicionada a la decisió positiva de la Comissió Europea que aprove el Programa de Desenvolupament Rural (PDR) de la Comunitat Valenciana per al període 2008-2013.  
La resolució de concessió indicarà que l'ajuda està subvencionada pel FEADER en virtut del Programa de Desenvolupament Rural de la Comunitat Valenciana 2007-2013, dins de l'eix 2 de l'esmentat programa.  
Article 20. Reintegrament de les ajudes  
Si el beneficiari de les subvencions previstes en esta orde incomplix els compromisos i les condicions previstos en la present disposició, amb independència d'altres responsabilitats en què haja pogut incórrer, perdrà el dret a la subvenció concedida, amb l'obligació de reembossar les quantitats ja percebudes, incrementades amb els interessos de demora legals.  
La recuperació dels pagaments indeguts es realitzarà d'acord amb el procediment de reintegrament establit per l'organisme pagador en aplicació de l'article 73 del Reglament 796/2004, i subsidiàriament s'aplicarà el que s'establix en la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
Article 21. Casos de força major o circumstàncies excepcionals  
1. En els casos de força major o circumstàncies excepcionals que impedisquen al beneficiari continuar amb els compromisos subscrits, no s'exigirà cap reembossament de les ajudes percebudes pel període de compromís efectiu.  
2. Són causa de força major, d'acord amb les disposicions de l'article 47 del Reglament (CE) 1974/2006, les següents:  
a) Defunció del titular.  
b) Llarga incapacitat professional del beneficiari.  
c) Expropiació d'una part important de l'explotació, si esta expropiació no era previsible el dia en què es va subscriure el compromís.  
d) Catàstrofe natural greu que afecte considerablement les terres de l'explotació.  
e) Destrucció accidental dels edificis per al bestiar de l'explotació.  
f) Epizoòtia que afecte la totalitat o a una part del bestiar del productor.  
El beneficiari o el seu drethavent notificarà per escrit a la conselleria d'Agricultura, Pesca i Alimentació, els casos de força major o les circumstàncies excepcionals, adjuntant-hi les proves pertinents, en el termini de deu dies hàbils a partir de la data en què el beneficiari o el seu drethavent estiga en condicions de fer-ho.  
Article 22. Finançament  
El pagament de les ajudes es farà a càrrec de la línia pressupostària corresponent al capítol IV de l'Agència de Foment i Garantia Agrària, línia SE832000 (fons FEADER), que corresponen a l'aplicació a la Comunitat Valenciana de la política agrària comunitària, amb els límits pressupostaris que s'indicaran en cada resolució anual de convocatòria de les ajudes.  
Article 23. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Article 24. Publicitat de les ajudes  
Com a mínim una vegada a l'any, l'Agència Valenciana de Foment i Garantia Agrària, com a autoritat competent de gestió del Programa de Desenvolupament Rural de la Comunitat Valenciana, publicarà en versió electrònica o impresa la llista de beneficiaris de les ajudes, les denominacions de les operacions subvencionades i els imports de les ajudes publiques assignades a tals operacions.  
Article 25. Custòdia  
De conformitat amb les disposicions de l'article 9 del Reglament (CE) número 885/2006, els justificants de les despeses finançades i dels ingressos assignats que haja de recopilar el FEADER es mantindran a disposició de la Comissió almenys durant els tres anys següents a aquell en què l'organisme pagador realitze el pagament final.  
DISPOSICIÓ ADDICIONAL  
El règim jurídic de les subvencions previstes en esta orde haurà d'aplicar-se d'acord amb el contingut del Marc Nacional de Desenvolupament Rural 2007-2013 i del Programa de Desenvolupament Rural per a la Comunitat Valenciana 2007-2013, i es procedirà a la modificació d'esta orde una vegada aprovats estos, si resulta necessari per a adequar-la al seu contingut.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 21 de gener de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Mesura 1. Agricultura ecològica  
Beneficiaris  
Tindran dret a percebre esta ajuda agroambiental els titulars d'explotacions agràries amb parcel·les situades en l'àmbit d'aplicació d'esta mesura que es comprometen a realitzar per un període de cinc anys, en tota l'explotació o en part, els compromisos següents:  
Compromisos  
Compromisos bàsics  
- Mantindre el compromís durant 5 anys en la superfície d'acollida.  
- Dur a terme l'agricultura ecològica en la totalitat de la superfície de l'explotació dedicada a la mateixa orientació productiva (cultiu i/o espècie; en cítrics i vinya, varietat).  
Compromisos principals  
- Complir estrictament totes les normes de producció establides en el Reglament (CEE) 2092/91, pel qual es regula la producció ecològica, i complir el que s'establix en les normes genèriques i específiques sobre agricultura ecològica per als diferents cultius, promulgades i aprovades per la Comunitat Valenciana. Addicionalment, complir les disposicions del Reglament Comunitari 1804/1999, de 24 d'agost, sobre producció ramadera ecològica, en cas de sol·licitar ajudes a superfícies farratgeres.  
- Inscripció de les parcel·les de l'explotació i la ramaderia associada, en el corresponent Registre del Comité d'Agricultura Ecològica de la Comunitat Valenciana.  
- Disposar d'un certificat expedit pel CAU en què s'afirme que s'han complit satisfactòriament les normes.  
- Obligatorietat de la realització d'anàlisis al llarg dels 5 anys.  
- Comercialització de la producció ecològica, una vegada passat el període obligatori de reconversió.  
Compromisos secundaris  
- Mantindre tanques i ribassos, vegetació en límits i marges per a reserva ecològica i manteniment de la biodiversitat.  
- El control de males herbes es realitzarà de forma mecànica o per mitjà de pasturatge controlat.   
- No s'utilitzaran organismes ni matèries modificades genèticament en llavors, tractaments, etc.  
- Efectuar rotacions en cultius anuals. Si s'establix una coberta vegetal o cultiu per a adobament en verd, es considerarà com a part de la rotació.  
- Mantindre la coberta vegetal en cultius perennes. En èpoques de gran competència per l'aigua i la recol·lecció es permetrà la sega (manual o mecànica) o el pasturatge controlat.  
- Emplenar i mantindre actualitzat un quadern d'explotació, que inclourà una comptabilitat detallada i en el qual s'inscriuran totes les operacions de cultiu realitzades en cada una de les parcel·les; inclourà un pla de fertilització, que és obligatori establir.  
(Es recomana l'ús de varietats autòctones ja que, a més de les seues propietats organolèptiques i nutritives, posseïxen una gran riquesa genètica que els proporciona resistència enfront de plagues i malalties i més adaptació al sòl i clima.)  
Prima unitària:  
Cultiu ?/ha  
Herbacis 181,25  
Arròs 600 €/ha  
Fruites seques 119,00  
Fruiters de secà 328,15  
Fruiters de regadiu 364,21  
Oliverar 266,85  
Hortícoles aire lliure 310,13  
Hortícoles sota plàstic 504,85  
Vinya vinificació 228,38  
Raïm de taula 495,83  
Cítrics 468,79  
Aromàtiques 198,00  
Praderia natural 125,85  
Praderies artificials 160,00  
Les primes s'incrementaran en un 20% durant el període de conversió.  
Mesura 2. Cultiu sostenible de l'arròs en aiguamolls  
Beneficiaris  
Titulars d'explotacions situades en l'àmbit d'aplicació de la mesura que s'avinguen al compliment dels compromisos següents per un període de cinc anys.  
Compromisos  
Compromisos bàsics  
- Manteniment del cultiu de l'arròs durant almenys 5 anys sense realitzar un altre tipus de cultiu que modifique les característiques de l'ecosistema de la zona productora.  
Compromisos principals  
- Triturar la palla de l'arròs i incorporar-la al sòl o bé retirar-la del terreny.  
- Manteniment i conservació dels elements de retenció d'aigua, xicotets dics i comportes.  
- Mantindre el restoll i la palla de l'arròs almenys fins a l'1 de febrer, o mantindre inundada la superfície de cultiu almenys durant 3 mesos i mig addicionals al cultiu.  
- El control de males herbes, quan no estiga realitzant-se el cultiu, principi d'octubre a principi de febrer, es realitzarà per mitjà de la tècnica de l'enfangat en zones inundades o per mitjà de fresa (rotocultor) en la resta de la zona sense possibilitat d'inundació.  
Compromisos secundaris  
- Portar un quadern d'explotació en què queden reflectides totes les operacions que es realitzen sobre el cultiu, on s'inclouran tots els documents relatius al cultiu: factures, albarans, etc.  
Superfície mínima: 0,3 ha  
Prima: 468,44 €/ha  
Mesura 3. Producció integrada  
Beneficiaris  
Tindran dret a percebre esta ajuda agroambiental els titulars d'explotacions agràries amb parcel·les situades en l'àmbit d'aplicació d'esta mesura que es comprometen a realitzar per un període almenys de cinc anys, en tota l'explotació o en part, els compromisos següents:  
Compromisos  
Compromisos bàsics  
- Mantindre el compromís durant 5 anys en la superfície d'acollida.  
- Dur a terme la producció integrada en la totalitat de la superfície de l'explotació dedicada a la mateixa orientació productiva (cultiu i/o espècie; en cítrics i vinya, varietat).  
Compromisos principals  
- Complir estrictament totes les normes genèriques i específiques sobre producció integrada aprovades per l'Estat espanyol i la Comunitat Valenciana per als diferents cultius.  
- Inscripció de les parcel·les de l'explotació en el corresponent Registre de Producció Integrada de la Comunitat Valenciana.  
- Disposar d'un certificat expedit per l'autoritat o organisme de control que certifique el compliment satisfactori de les normes.  
- Realització d'anàlisis adequades per a control de la contaminació de la terra, aigua i productes vegetals.  
Compromisos secundaris  
- Mantindre tanques i ribassos, vegetació en límits i marges per a reserva ecològica i manteniment de la biodiversitat.  
- Mantindre la coberta vegetal en cultius perennes. En èpoques de gran competència per l'aigua i la recol·lecció es permetrà la sega (manual o mecànica) o el pasturatge controlat. No podrà realitzar-se birbada química.  
- Emplenar i mantindre actualitzat un quadern d'explotació, que inclourà una comptabilitat detallada i en el qual s'inscriuran totes les operacions de cultiu realitzades en cada una de les parcel·les, així com el detall de les visites d'assessorament i control realitzades.  
Prima unitària:  
Cultiu ?/ha  
Vinya vinificació 159,87  
Raïm de taula 387,65  
Cítrics 345,58  
Mesura 4. Lluita contra l'erosió i manteniment del paisatge amb cultius llenyosos en pendents i terrasses  
Beneficiaris  
Tindran dret a percebre esta ajuda agroambiental els titulars d'explotacions agràries amb parcel·les situades en l'àmbit d'aplicació d'esta mesura cultivades amb cirerer, avellaner, ametler i/o garrofera amb pendents superiors al 8 per cent i/o en terrasses, que es comprometen a realitzar per un període almenys de cinc anys, en tota l'explotació o en part, els compromisos següents:  
Compromisos  
Compromisos bàsics  
- Mantindre el compromís durant 5 anys en la superfície d'acollida.  
Compromisos principals  
- Pertànyer a una agrupació de tractaments integrats en agricultura o semblant.  
- Manteniment i conservació dels elements i les instal·lacions tradicionals relacionats amb el cultiu amb materials d'acord amb l'entorn (utilització de terra autòctona): murets, terrasses, bancals, tanques vegetals, etc., que quedaran reflectits en el pla d'actuació mediambiental.  
- Establir coberta vegetal per a evitar els problemes d'escorrentia durant la tardor-hivern al centre dels carrers que cobrisquen un mínim del 50 per cent de la superfície de cultiu de la parcel·la, a partir de la flora espontània o recorrent a la sembra d'espècies cultivades:   
A) En parcel·les amb pendents mitjanes superiors al 8 per cent, la coberta vegetal s'establirà pròxima a les corbes de nivell i perpendicular al màxim pendent.  
B) En terrasses, la coberta vegetal s'establirà en el costat major de la parcel·la.  
La coberta vegetal podrà segar-se a principi de primavera per a evitar la competència de les males herbes, per mitjà de procediments mecànics i/o amb pasturatge controlat de bestiar oví o caprí, i s'hauran de mantindre obligatòriament sobre el terreny les restes d'estes cobertes fins a la tardor, època en què, si procedix, es podran dur a terme les faenes necessàries per a la implantació d'una nova coberta vegetal.  
Compromisos secundaris  
- Manteniment i/o creació de la vegetació natural en els límits de les parcel·les sempre que estiguen a més de 300 metres d'una massa forestal superior a 10 ha.   
- Correcció dels efectes puntuals ocasionats per les escorrenties produïdes per les pluges torrencials, de manera immediata en la mateixa anualitat en què es produïsquen els danys.  
- No utilitzar productes químics per a la poda i l'eliminació de brots.  
- Emplenar i mantindre actualitzat un quadern d'explotació, que inclourà una comptabilitat detallada i en el qual s'inscriuran totes les operacions de cultiu realitzades en cada una de les parcel·les, així com el detall de les visites d'assessorament i control realitzades.  
Prima unitària:  
Tots els cultius (cirerer, avellaner, ametler, garrofera): 180 €/ha  
Mesura 5. Manteniment de races pures en perill d'extinció: ovella guirra  
Beneficiaris  
Titulars d'explotacions ramaderes situades en l'àmbit d'aplicació de la mesura que disposen entre els seus efectius d'ovelles de la raça autòctona guirra i que es comprometen a realitzar per un període de cinc, en tota l'explotació o en part, els compromisos següents.  
Compromisos:  
Compromisos bàsics  
- Mantindre el compromís durant cinc anys de les UBM acollides.  
- Realitzar les actuacions de pasturatge amb animals d'espècies autòctones en perill d'extinció.  
- Mantindre en puresa els efectius reproductors mascles i femelles d'estes races que estiguen compromeses.  
Compromisos principals  
- Inscripció en llibre de registre oficial de la raça corresponent.  
- Participar en un programa de millora genètica, amb l'obligació d'aportar informació per al seguiment de la raça, així com per a l'elaboració de valoracions.  
Compromisos secundaris  
- Mantindre i actualitzar el quadern d'explotació.  
Prima unitària:  
120,20 €/UBM  
ANNEX II  
Relació de municipis de la Comunitat Valenciana. Aplicació de l'ajuda. Lluita contra l'erosió i manteniment del paisatge amb cultius llenyosos en pendents o terrasses.  
Les parcel·les han de tindre més del 8 per cent de pendent o estar cultivades en terrasses.  
Cod INE Municipi  
03749 Agres  
03754 Alcalalí   
03363 Alcoleja  
03691 Alqueria d'Asnar, l'  
03468 Alfafara   
03643 Alcocer de Planes  
03489 Alcoi/Alcoy  
03127 Almudaina  
03676 Balones   
03508 Benasau   
03894 Beneixama  
03887 Benigembla  
03976 Benifato   
03937 Benilloba   
03637 Beniarrés  
03071 Benifallim  
03264 Benillup   
03260 Benimarfull  
03192 Benimassot  
03079 Castell de Castells  
03337 Castell de Guadalest, el  
03841 Cocentaina  
03158 Confrides  
03549 Quatretondeta  
03172 Facheca  
03365 Famorca   
03601 Gaianes  
03369 Gorga  
03858 Ibi  
03114 Xixona/Jijona  
03486 Orxa, l'/Lorcha  
03893 Millena  
03817 Muro de Alcoy  
03353 Penàguila  
03267 Planes  
03072 Relleu  
03895 Sella  
03413 Tàrbena  
03005 Tibi  
03152 Tollos  
03942 Torre de les Maçanes, la/ Torremanzanas  
03885 Vall d'Alcalà, la  
03938 Vall d'Ebo, la  
03899 Vall de Gallinera   
03161 Vall de Laguar  
12139 Albocàsser  
12697 Arañuel  
12144 Ares del Maestre  
12604 Atzeneta del Maestrat  
12648 Benafigos  
12971 Benasal  
12384 Canet lo Roig  
12485 Castellfort  
12538 Castillo de Villamalefa  
12564 Catí  
12306 Cortes de Arenoso  
12662 Coves de Vinromà, les  
12276 Culla  
12532 Xodos/Chodos  
12749 Lucena del Cid  
12356 Ludiente  
12049 Morella  
12728 Pobla de Benifassà, la  
12182 Portell de Morella  
12571 Salzadella, la  
12107 Sant Mateu  
12715 Sarratella  
12456 Sierra Engarcerán  
12691 Tírig  
12534 Todolella  
12229 Torre d'En Besora, la  
12178 Vilafamés  
12227 Vilafranca / Villafranca del Cid  
12142 Villahermosa del Río  
12353 Vistabella del Maestrazgo  
12270 Zucaina  
46218 Bocairent  
46790 Ontinyent  
46147 Fontanars dels Alforins  
\* \* \* \* \*  
ANEXO III  
Reducciones y exclusiones en función del cumplimiento de los compromisos  
ANNEX III   
Reduccions i exclusions en funció del compliment dels compromisos  
